TOIMINTASUUNNITELMA 2019
HETA - HENKILÖKOHTAISTEN AVUSTAJIEN TYÖNANTAJIEN LIITTO RY

päivitetty hallituksen esitys
kevät 2019

1. Heta-Liitto ja henkilökohtaisen avun työnantajamalli vuonna 2019

Heta – Henkilökohtaisten Avustajien Työnantajien Liitto ry edistää vammaisten henkilöiden ihmisoikeuksien ja itsemääräämisoikeuden toteutumista tukemalla toimivaa ja turvallista henkilökohtaisen avustajan työnantajuutta.

Heta-Liiton tavoite on turvata henkilökohtaisen avustajan työnantajuus yhtenä henkilökohtaisen avun toteuttamistapana ja tukea sen kehittämistä, jotta vaikeavammaisten itsemääräämisoikeus omiin pe-rusoikeuksiin ja yhdenvertaisuuteen yhteiskunnassa toteutuvat. Tavoitteena on myös henkilökohtaisen avun yleisen tunnettuuden ja arvostuksen parantaminen sekä työnantajien aseman ja työsuhteen toi-mivuuden tukeminen.

Vammaispalvelulain mukaista henkilökohtaista apua saavien määrä on kasvanut tasaisesti siitä lähtien, kun siitä on tullut subjektiivinen oikeus. Oletettavasti henkilökohtaisen avun saajien määrä jatkaa kasvuaan, jolloin henkilökohtaisen avun saajia olisi vuonna 2019 yli 24 000. Erilaisten arvioiden perusteella noin 2/3 kaikista henkilökohtaisen avun saajista saa apua työnantajamallilla (vrt. Kuusikko-työryhmän julkaisusarja 1/2016). Joissakin pienissä ja keskisuurissa kunnissa työnantajamalli on pääasiallinen henkilökohtaisen avun järjestämistapa. Näin ollen henkilökohtaisten avustajien työnantajien määrä on vuoden 2019 alussa noin 15 000. 

Toinen Heta-Liiton tavoitteista on vaikuttaa yhteiskunnallisiin rakenteisiin siten, että henkilökohtaisen avun työnantajamalli säilyy niin lainsäädännön kuin toimintaympäristönkin uudistuvissa rakenteissa yhtenä henkilökohtaisen avun järjestämistapana, ja henkilökohtaisen avun tunnusmerkkinä on vaikeavammaisen henkilön kyky määritellä avustamistoimintaa. Henkilökohtaisen avun riittävä resursointi tulee turvata. Henkilökohtaisen avun työnantajamallin riittävä resursointi pitkällä aikajänteellä on yhteiskuntataloudellisesti sekä vammaispalveluiden nykyisen tason säilymisen näkökulmasta välttämätöntä ja koko yhteiskunnan etu.

Hetassa on vuonna 2019 noin 4300 jäsentä, mikä on arviolta 27% kaikista henkilökohtaisen avustajan työnantajista.

Valtakunnallinen sote-uudistus kaatui maaliskuussa 2019, ja samalla vammaispalvelulain uudistus siirtyy jälleen seuraavalle hallituskaudelle. Tämä korostaa kevään 2019 eduskuntavaalien ja hallitusohjelman merkitystä Heta-Liiton vaikuttamistyön kohteena.

Tämänhetkinen henkilökohtaisia avustajia koskeva työehtosopimus on voimassa tammikuun 2020 loppuun. Työehtosopimusneuvottelut Julkisten ja hyvinvointialojen liitto JHL ry:n kanssa aloitetaan vuoden 2019 aikana.

Henkilökohtaisen avun toimivuuden kannalta toimiva suhde oman henkilökohtaisen avustajan kanssa on ratkaisevan tärkeä. Työsuhteessa työnantajalla on erilaisia mahdollisuuksia vaikuttaa työsuhteen luottamukseen, vuorovaikutukseen ja omien avustajiensa työmotivaatioon. Vuoden 2019 aikana Heta-Liitto kehittää toimintamalleja, joilla voitaisiin lisätä työnantajina toimivien vammaisten johtamistaitoja.

Hetan toiminnan painopisteet vuonna 2019 ovat:

• varmistaa työnantajamalli yhtenä henkilökohtaisen avun järjestämistapana
• varmistaa vammaispalvelulain uudistuksen yhteydessä, että henkilökohtaisen avun saamisen edellytyksenä ja tunnusmerkkinä säilyy vammaisen henkilön kyky ja voimavara määritellä avustamistoimintaa 
• varmistaa, että sote-uudistuksesta riippumatta sote-palveluiden rakenteet toimivat henkilökohtaisen avun käyttöä tukevana 
• työehtosopimusneuvottelut
• sääntöuudistus ja jäsendemokratian lisääminen
• uusien oppimispalveluiden kehittäminen 

2. Vaikuttamistyö

Yhteiskunnassamme tehdään parhaillaan paljon sekä valtakunnallisia että paikallisia muutoksia sote-palveluihin, jotka ovat vaikeavammaisille elintärkeitä. Henkilökohtaisen avun työnantajamalliin liittyvässä vammaispolitiikassa tarvitaan nyt erittäin vahvaa yhteistä ääntä.

Vaikuttamistyössä Heta-Liiton päätavoitteet ovat henkilökohtaisen avun työnantajamallin jatkuvuus, henkilökohtaisen avun sisällön säilyminen ennallaan, työnantajamallin toimivuuden varmistaminen ja riittävä resurssointi. Näin ollen vaikuttamistyön kohteina ovat niin sosiaali- kuin työoikeuksiinkin liitty-vät asiat ja ilmiöt.

Heta-Liitto seuraa aktiivisesti sosiaali- ja työoikeuksiin liittyviä muutoksia ja muita ajankohtaisia asioita, ja reagoi nopeasti henkilökohtaisen avustajan työnantajuuteen vaikuttaviin yhteiskunnallisiin muutok-siin. Lisäksi Heta-Liitolle on kertynyt neuvontatoiminnasta kattavasti tietoa työnantajamallin täytäntöönpanosta ja siihen liittyvistä ongelmista, joiden perusteella Heta-Liitto päivittää vaikuttamistyönsä painopisteitä tarvittaessa. Heta-Liitto lisää myös suoraa vuorovaikutusta jäsentensä kanssa. 

Heta-Liiton kaikessa vaikuttamistyössä pohjan muodostavat YK:n vammaissopimus sekä perusoikeuksien turvaaminen.

Vammaislainsäädäntö ja sote-uudistus

Valtakunnallinen sote-uudistus kaatui maaliskuussa 2019. On hyvin todennäköistä, että vammaispalvelulain uudistus siirtynee seuraavan hallituskauden hallitusohjelmaan ja uuteen virkamiesvalmisteluun. Heta-Liiton tärkein tavoite on tässä tilanteessa varmistaa, että vammaispalvelulakiuudistuksen aikataulusta riippumatta henkilökohtaisen avun sisältö ja sen toimijoiden roolit säilyvät ennallaan. Henkilökohtaisen avun ydin on, että avun käyttäjä ohjaa saamaansa apua, ja vammaisen henkilön voimavara määritellä avun sisältö säilyy ennallaan.

Heta-Liiton tehtävä on vaikuttaa keskeisimmin niihin sote-palveluiden rakenteisiin, jotka vaikuttavat henkilökohtaisen avun järjestämiseen ja toimeenpanoon: esimerkiksi vammaispalveluiden asiakkailleen antaman ohjauksen ja neuvonnan, palkkahallinnon ja muiden henkilökohtaisen avun toimeenpanoon liittyvien rakenteiden tulee toimia niin, että ne mahdollistavat turvallisen ja toimivan henkilökohtaisen avustajan työnantajauuden myös jatkossa. Julkinen hallinto ei saa vaikeuttaa henkilökohtaisen avustajan työnantajuutta, vaan palkkahallinon ja muiden palveluiden tulee tukea työnantajuutta.

Kuntien toimintamallit henkilökohtaisen avun työnantajamallissa

Heta-Liiton ja Julkisten ja hyvinvointialojen liitto JHL:n yhteisen näkemyksen mukaan vammaisen työnantajan ja avustajan työsuhdetta vaikeuttavat kuntien toimimattomat ja osin laittomat hallintokäytännöt. Näiden lisäksi Heta-Liiton neuvontaan tulleista yhteydenotoista voidaan havaita, että kunnat pyrkivät sekaantumaan henkilökohtaisen avun ratkaisuihin ja rajoittamaan yksilönvapauksia tavalla, joita ei voida pitää hyväksyttävinä. Nämä rajoitustoimet ahdistavat muutoinkin vaikeassa tilanteessa olevia vaikeavammaisia henkilöitä, rajoittavat ja kaventavat elämän mahdollisuuksia ja häiritsevät työsuhdetta omaan avustajaan. Heta-Liitto etsii mahdollisuuksia vaikuttaa tilanteeseen.

3. Hetan neuvonta ja koulutus

Hetan neuvontaan ja koulutukseen sisältyy sekä henkilökohtaista neuvontaa että kirjallisia ohjeita, videoita ja muuta vapaasti kaikkien käytössä olevasta neuvonta- ja koulutusmateriaalia.

HetaHelp-neuvontapalvelu

HetaHelp-neuvontapalvelu on kaikkien henkilökohtaisen avun kentän toimijoiden käytettävissä työnantajuuteen liittyvissä oikeudellisissa kysymyksissä. HetaHelpissä vähennetään henkilökohtaisten avustajien työnantajien asemaan liittyviä oikeudellisia, taloudellisia ja sosiaalisia riskejä ja tuetaan työnantajuutta. Yhteydenotto HetaHelpiin tapahtuu puhelimitse, ja puhelun jälkeen asiakas saa kysymykseensä kirjallisen vastauksen. HetaHelp on Sosiaali- ja terveysjärjestöjen avustuskeskus STEAn rahoittamaa toimintaa.

Viime vuosina HetaHelpin suurin haaste on ollut riittämättömät henkilöstöresurssit asiakasmäärään nähden. HetaHelp on pystynyt vastaamaan vain vajaaseen 50 % kaikista yhteydenotoista, vaikka vuosittain HetaHelpissä annetaankin suuri määrä vastauksia, noin 1400-1500. Asiakkaille puutteelliset henkilöstöresurssit näkyvät ajoittain pitkinä jonotusaikoina.

Vuoden 2019 aikana Heta-Liitto selvittää tarvetta ja mahdollisuuksia uudistaa ja kehittää HetaHelp-neuvontapalvelua.

Jäsenten lakipalvelut

Kaikille avoimen HetaHelp-neuvontapalvelun lisäksi Heta-Liitto tarjoaa vain jäsenilleen tarkoitettuja lakipalveluita. Tätä vain jäsenille tarkoitettua oikeudellista tukea voi saada työsuhteeseen liittyviin riitatilanteisiin ja kunnan toiminnassa ilmenneisiin ongelmiin. Parina viime vuotena ammattiliittojen kanssa selvitettäviä työsuhderiitoja on ollut vain vähän, mikä johtunee HetaHelpin runsaasta käytöstä ja siitä, että myös muuta, työsuhderiitoja ennaltaehkäisevää materiaalia on julkaistu runsaasti.

Kuntasuhdeasioissa keskitytään merkittävimpiin ja Hetan toimintakentän kannalta keskeisimpiin ongelmiin. Näitä ovat esimerkiksi työehtosopimuksen soveltamiseen ja palkkahallinnon toteuttamiseen liittyvät ongelmat.

Hetan Tietopankki

Hetan Tietopankki on Sosiaali- ja terveysjärjestöjen avustuskeskus STEAn rahoittama hanke, jossa julkaistaan työnantajamalliin liittyvää neuvonta- ja tiedotusmateriaalia teemoittain sekä tuetaan oppimista ja vertaistukea sosiaalisen median ryhmän avulla.

Tietopankki-hanke on käynnistynyt vuonna 2018 ja ensimmäinen teema julkaistiin loppuvuonna 2018.

Vuosi 2019 on Hetan Tietopankin ensimmäinen kokonainen toimintavuosi. Alkuvuoden aikana panostetaan erityisesti Tietopankin markkinointiin ja sen tunnetuksi tekemiseen. Markkinointi kohdistetaan sekä suoraan henkilökohtaisten avustajien työnantajiin että vammaisjärjestöihin, joiden kautta tieto saavuttaa kohderyhmän mahdollisimman laajasti. Myös markkinointiin sosiaalisessa mediassa panostetaan, jotta Tietopankin keskusteluryhmä löydetään ja otetaan käyttöön.

Markkinoinnin ohella vuonna 2019 keskitytään kohderyhmän osallistamiseen. Tietopankissa julkaistaan uusi teema noin kahden kuukauden välein, joten on tärkeää, että jo kertaalleen saavutettu kohderyhmä saadaan käymään Tietopankissa useamman kerran. Tätä edesauttaa laadukas ja helposti ymmärrettävä materiaali sekä vilkas keskusteluryhmä, jossa on hyvä yhteishenki.

Vuonna 2019 julkaistavissa teemakokonaisuuksissa käsitellään henkilökohtaisen avustajan työsuhteen eri vaiheita, kuten työsuhteen perehdytysvaihetta, henkilökohtaista apua matkan aikana ja erilaisia haastavia tilanteita työsuhteessa.

Koska vuosi 2019 on hankkeen ensimmäinen kokonainen toimintavuosi, luodaan vuoden aikana Tietopankin seurannan ja arvioinnin työkalut. HetaHelpissä hyväksi todetut työkalut otetaan käyttöön myös Tietopankin seurantaan ja arviointiin.

Työsuhdepäivä

Heta-Liitto selvittää vuoden 2019 aikana mahdollisuutta järjestää henkilökohtaisen avun työsuhdepäivät yhteistyössä muiden alan toimijoiden kanssa. Työsuhdepäivä olisi suunnattu ensisijaisesti henkilökohtaisten avustajien työnantajille ja henkilökohtaisille avustajille.

4. Työmarkkinatoiminta

Heta neuvottelee ja solmii henkilökohtaisia avustajia koskevan työehtosopimuksen Julkisten ja hyvinvointialojen liitto JHL ry:n kanssa. Työehtosopimusta noudatetaan Hetan jäsenten työsuhteissa. Järjestyksessään viides työehtosopimus on voimassa 31.1.2020 asti. Heta on Palvelualojen työnantajat Palta ry:n jäsen.

Henkilökohtainen avustaja kuuluu niihin ammatteihin, joihin on vaikeata rekrytoida soveltuvaa työvoimaa. Sosiaalipalveluissa yleisesti koettu vakava työvoimapula koettelee erityisesti vaikeavammaisia omien avustajiensa työnantajia. Rekrytointivaikeudet ovat jopa siirtäneet työnantajana halukkaana toimivia vasten tahtoaan henkilökohtaisen avun käyttäjiä työnantajamallista palveluyritysten asiakkaiksi. Suuntausta ei voida pitää niin vaikeavammaisten henkilöiden itsemäärämisoikeuden kuin vammaispalveluiden yhteiskuntataloudellisten vaikutusten näkökulmasta hyvänä. Hetan tavoite on parantaa jäsentensä asemaa työmarkkinoilla sekä alan vetovoimaa ja tunnettuuta.

Kevään 2019 aikana Hetan hallitus selvittää työmarkkinatilannetta sekä kuuntelee jäsenistöä ja tekee niiden perusteella tavoitteet seuraavalle työehtosopimukselle ja neuvottelut työehtosopimuksesta JHL:n kanssa aloitetaan viimeistään alkusyksyllä 2019.

Voimassaolevan työehtosopimuksen sisällöistä tehdään edelleen vuoden 2019 aikana tiedotus- ja neuvontamateriaalia, kuten uutiskirjeitä ja tietoiskuvideoita.

Heta-Liitto pitää muutoinkin aktiivisesti yllä neuvotteluyhteyttä JHL:n kanssa ja pyrkii ratkaisemaan työehtosopimuksessa mahdollisesti havaittavat puutteet yhdessä JHL:n kanssa. 

Tiedotusyhteistyötä työehtosopimuksen soveltamisesta tehdään niin JHL:n kuin mm. Kuntaliiton, KT Kuntatyönantajien ja Hyvinvointialan liiton kanssa.

Hetan jäsenet ovat velvoitettuja noudattamaan työehtosopimusta ja Heta valvoo sen noudattamista. Ensivaiheessa valvontaa hoidetaan neuvontatoiminnalla. Sellaisiin tilanteisiin, joissa on kyseessä selkeä työehtosopimuksen noudattamatta jättäminen, neuvotaan jäsentä muuttamaan toimintatapa. Tarvittaessa yhdistyksen säännöt antavat mahdollisuuden erottaa jäsen, joka ei noudata työehtosopimusta. 

5. Järjestötoiminta

Heta on aktiivinen, valtakunnallinen nimenomaan henkilökohtaisen avun työnantajuuteen keskittynyt vammaisjärjestö ja työmarkkinajärjestö. Heta tukee turvallista ja toimivaa henkilökohtaisen avustajan työnantajuutta. Hetan tavoitteena on henkilökohtaisten avustajien työnantajien itsenäisen elämän, itsemääräämisoikeuden ja ihmisoikeuksien turvaaminen.

Vuonna 2019 Heta-Liitto kehittää sekä sisäisiä toimintatapojaan että vuorovaikutusta jäsenistön kanssa: Heta-Liiton luottamustoimijoiden ja työntekijöiden välistä yhteistyötä tiivistetään ja sisäiseen viestintään otetaan sitä tukevia sähköisiä työkaluja. Vuorovaikutusta jäsenistön kanssa lisätään sekä internetissä että mahdollisten tapahtumien muodossa. Työsuhteessa työnantajalla on erilaisia mahdollisuuksia vaikuttaa työsuhteen luottamukseen, vuorovaikutukseen ja omien avustajiensa työmotivaatioon. Vuoden 2019 aikana Heta-Liitto kehittää toimintamalleja, joilla voitaisiin lisätä työnantajina toimivien vammaisten johtamistaitoja.

Heta-Liitossa on vuoden 2019 alussa noin 3 800 jäsentä. Tavoitteena on vuoden 2019 aikana saada 500 uutta jäsentä. Yhdistyksen talousarvio on laadittu tämän jäsenmäärätavoitteen perustalle.

Viestintä

Tuloksellisella viestinnällä tuetaan Heta-Liiton neuvonta- palveluita ensinnäkin parantamalla palveluiden saavutettavuutta ja toiseksi lisäämällä tietoisuutta työnantajuuden vastuista ja velvollisuuksista, millä puolestaan ennaltaehkäistään työnantajuuteen liittyvien riskien syntymistä. Lisäksi viestintä on markkinoinnin ja vaikuttamistyön keino, jonka tavoitteena on kasvattaa Hetan jäsenmäärää sekä tunnettuutta vammaispoliittisena vahvana vaikuttajana henkilökohtaisen avun työnantajamallin erityisosaajana.

Hetan viestinnän painopisteet vuodelle 2019:
• uuden verkkosivuston kävijätilastojen seuraaminen ja tarvittavien parannuksien tekeminen
• jäsenten osallistamisen kehittäminen
• valtakunnallisen vaikuttamistyön tunnettuuden lisääminen henkilökohtaisen avun työnantajamallin erityisosaajana

Yhteistyökumppanit ja sidosryhmätyö

Heta-Liitto tekee vahvaa valtakunnallista vaikuttamistoimintaa ja käy aktiivista vuoropuhelua työmarkkinatoimijoiden, järjestöjen, poliittisten päättäjien, virkamiesten, mielipidevaikuttajien, yritysten ja kansalaisyhteiskunnan kanssa. Vaikuttamistoiminta on monitasoista yhteistyötä. aktiivista yhteistyötä mm. vaikuttamistoiminnassa vammaisjärjestöjen, työmarkkinatoimijoiden ja muiden alalle keskeisten organisaatioiden kanssa. 

Heta-Liiton keskeiset yhteistyökumppanit ja työryhmät:
• JHL 
• Julkisen hallinnon eri toimijat
• Valtionhallinnon organisaatiot 
• Kuntaliitto
• THL
• Vammaisfoorumi ry.
• Assistentti.info
• Henkilökohtaisen avun kolmannen sektorin yhteistyöryhmä: Heta-Liitto, Assistentti.fino, Kehitysvammaisten palvelusäätiö, Honkalampi-säätiön ESE-keskus
• Opetushallituksen koordinoima Puhtaus- ja kiinteistöpalvelualan yhteistyöfoorumi

Vuonna 2019 Heta-Liitto osallistuu mm.
• Seinäjoen henkilökohtaisen avun päiville 12.4.2019
• Vammaispalveluiden neuvottelupäiville 4.-5.6.2019
• valtakunnallisille henkilökohtaisen avun päiville 17.-18.10.2019
• Apuväline-messuille 7.-9.11.2019

Taloushallinto, kirjanpito ja tilintarkastus

Yhdistyksen taloushallinto, kirjanpito ja tilintarkastus nojaavat sähköiseen prosessiin. Hallitus vastaa taloussäännön mukaisista taloushallinnon tehtävistä. Hallintopäällikkö johtaa yhdistyksen toimintaa hallituksen antamien ohjeiden ja määräysten mukaisesti. Tarkastustoiminnasta vastaavat yhdistyksen kokouksen valitsemat auktorisoidut tilintarkastajat.

Hallitus

Hallitukseen kuuluvat puheenjohtaja, varapuheenjohtaja, kolme hallituksen jäsentä ja yksi varajäsen. 

Hallitus vastaa yhdistyksen strategisesta suunnittelusta ja ohjaa toimintasuunnitelman laatimista, seuraa niiden toteutumista sekä tekee operatiiviset päätökset.

Yhdistyksen hallitus kokoontuu loma-aikoja lukuun ottamatta viikoittain sähköisesti jäsenmuutosasioissa. Muita kokouksia pidetään tarpeen mukaan noin kerran kuukaudessa, hallituksen päätöksen mukaan joko sähköisesti tai kasvokkain. Hallintopäällikkö toimii kokousten esittelijänä ja sihteerinä. 

Hallituksen kokouksista ei makseta kokouspalkkioita. Hallitus laatii vuosittain itsearvioinnin omasta toiminnastaan.

Uudelle hallitukselle hankitaan koulutusta työmarkkina- ja muissa mahdollisesti tarvittavissa asioissa.

Yhdistyksen kokoukset

Yhdistyksen kokouksia pidetään sääntöjen mukaisesti 2 kertaa vuodessa. Kokousten yhteydessä voidaan järjestää työpajoja tai muuta koulutusta työnantajuuteen liittyvistä ajankohtaisista asioista.

Sääntöjen uudistamistyö

Heta-Liiton edellinen hallitus aloitti sääntöjen uudistamistyön, jotta Heta-Liiton luottamusmieshallinnon valintaprosessi saadaan nykykokoisessa liitossa demokraattisemmaksi. Vuonna 2019 Heta-Liiton hallitus jatkaa sääntöjen uudistamista. Tavoitteena on demokratian ja jäsenistön osallistamisen lisääminen. 

6. Talous

Avustukset

Heta-Liitto on hakenut Sosiaali- ja terveysjärjestöjen avus- tuskeskukselta (STEA) seuraavia avustuksia vuodelle 2019:
• kohdennettua toiminta-avustusta HetaHelp-neuvonta- palveluun 211 000 euroa.
• projektiavustusta Henkilökohtaisten avustajien työn- antajien tietopankki -hankkeelle 47 000 euroa.

Oman toiminnan varainhankinta
 
Talousarvio vuodelle 2019 on laadittu näiden haettujen avustusmäärien pohjalta. Tarkennettu toimintasuunnitelma ja talousarvio vuodelle 2019 laaditaan avustuspäätösten tiedoksisaannin jälkeen helmikuun loppuun mennessä tai viipymättä avustuspäätöksen tiedoksisaannin jälkeen. 

Heta-Liiton varainhankinta nojaa ennen kaikkea liittymis- ja jäsenmaksuihin. Järjestötoiminnan, jäsenpalveluiden, vammaispoliittisen vaikuttamisen, työmarkkinatoiminnan ja varainhankinnan kustannukset katetaan Heta-Liiton jäsenmaksutuotoilla. Jäsenmaksut vuodelle 2019 ovat seuraavat:

Jäsenmaksulaji	Jäsenmaksu €	Liittymismaksu €	
Henkilöjäsen, varsinainen jäsen	70	10	
Kandidaattijäsen	70	10	
Kannattajajäsen, henkilö	70	10	
Yhteisöjäsen, alle 3.000 jäsentä	100	10	
Yhteisöjäsen, 3.000 jäsentä tai yli	300	10